เปิดยอดใช้น้ำมัน 6 เดือนโต 12.4% “ดีเซล-น้ำมันเจ็ท” พีกสุด
กรมธุรกิจพลังงาน กระทรวงพลังงาน เผยยอดใช้น้ำมันเชื้อเพลิง 6 เดือนแรกปี 65 แตะ 152.14 ล้านลิตร/วัน เพิ่มขึ้น 12.4% ดีเซล-น้ำมันอากาศยานเชิงพาณิชย์  นำโด่ง หลังกิจกรรมทางเศรษฐกิจกลับสู่ภาวะปกติ
กรมธุรกิจพลังงาน กระทรวงพลังงาน เผยยอดใช้น้ำมันเชื้อเพลิง 6 เดือนแรกปี 65 แตะ 152.14 ล้านลิตร/วัน เพิ่มขึ้น 12.4% ดีเซล-น้ำมันอากาศยานเชิงพาณิชย์  นำโด่ง หลังกิจกรรมทางเศรษฐกิจกลับสู่ภาวะปกติ
2 ส.ค. 2565

นางสาวนันธิกา ทังสุพานิช อธิบดีกรมธุรกิจพลังงาน(ธพ.) เปิดเผยว่า ภาพรวมการใช้น้ำมันเชื้อเพลิงเฉลี่ย 6 เดือนแรกปี 2565 (ม.ค.-มิ.ย. ) มีการใช้อยู่ที่ 152.14 ล้านลิตร/วัน เพิ่มขึ้นจากช่วงเดียวกันของปีก่อน 12.4% โดยเป็นการปรับเพิ่มขึ้นจากดีเซล น้ำมันอากาศยานเชิงพาณิชย์ (Jet A1) น้ำมันเตา LPG NGV ส่วนกลุ่มเบนซินและน้ำมันก๊าดลดลงเล็กน้อย เนื่องจากผลของกิจกรรมทางเศรษฐกิจที่ทยอยกลับเข้าสู่ภาวะปกติมากขึ้น โดยเฉพาะภาคการท่องเที่ยวที่ได้รับการสนับสนุนจากมาตรการกระตุ้นเศรษฐกิจและการผ่อนคลายการเดินทางเข้า-ออกประเทศ
ทั้งนี้หากมาดูรายกลุ่มจะ พบว่า กลุ่มดีเซลเพิ่มขึ้น 15.8% น้ำมันอากาศยานเชิงพาณิชย์ (Jet A1) เพิ่มขึ้น 62.4% น้ำมันเตาเพิ่มขึ้น 20.1% LPG เพิ่มขึ้น 8.6% และการใช้ NGV เพิ่มขึ้น 3.2% ขณะที่การใช้กลุ่มเบนซินลดลง 0.1% และน้ำมันก๊าดลดลง 0.2%   โดยการใช้น้ำมันกลุ่มเบนซินเดือน ม.ค.-มิ.ย.65 เฉลี่ยอยู่ที่ 29.70 ล้านลิตร/วัน ลดลงจากช่วงเดียวกันของปีก่อน (ลดลง 0.1%) เนื่องจากราคาที่อยู่ในระดับสูง ส่วนการใช้แก๊สโซฮอล์ 91 แก๊สโซฮอล์ อี20 และเบนซินลดลงมาอยู่ที่ 6.98 ล้านลิตร/วัน 5.67 ล้านลิตร/วัน และ 0.56 ล้านลิตร/วัน ตามลำดับ ขณะที่การใช้แก๊สโซฮอล์ 95 และแก๊สโซฮอล์ อี85 เพิ่มขึ้นมาอยู่ที่ 15.52 ล้านลิตร/วัน และ 0.98 ล้านลิตร/วัน ตามลำดับ
สำหรับการใช้น้ำมันกลุ่มดีเซลเดือนม.ค.-มิ.ย.65 เฉลี่ยอยู่ที่ 75.10 ล้านลิตร/วัน เพิ่มขึ้นจากช่วงเดียวกันของปีก่อน (เพิ่มขึ้น 15.8%) การใช้ที่เพิ่มขึ้นนี้เป็นผลจากมาตรการช่วยเหลือโดยตรึงราคาให้ไม่เกิน 30-35 บาท/ลิตร จนถึงเดือนก.ย.65 สำหรับน้ำมันดีเซลหมุนเร็ว บี7 การใช้เพิ่มขึ้นมาอยู่ที่ 65.80 ล้านลิตร/วัน (เพิ่มขึ้น 72.6%) น้ำมันดีเซลหมุนเร็วธรรมดา ปริมาณการใช้ลดลงมาอยู่ที่ 3.03 ล้านลิตร/วัน และน้ำมันดีเซลหมุนเร็ว บี20 มีปริมาณการใช้ 0.20 ล้านลิตร/วัน
อย่างไรก็ตาม ยังพบอีกว่า น้ำมันดีเซลหมุนเร็วมีสัดส่วนผสมไบโอดีเซลขั้นต่ำที่ 5-6% ทั้ง 3 เกรด และด้วยราคาที่ใกล้เคียงกันจึงส่งผลให้ปริมาณการใช้น้ำมันดีเซลหมุนเร็ว บี7 ปรับตัวสูงขึ้นมากเมื่อเทียบกับน้ำมันดีเซลหมุนเร็วชนิดอื่น ส่วนการการใช้น้ำมันอากาศยานเชิงพาณิชย์ (Jet A1) เดือนม.ค.-มิ.ย.65 เฉลี่ยอยู่ที่ 7.44 ล้านลิตร/วัน เพิ่มขึ้นจากช่วงเดียวกันของปีก่อน (เพิ่มขึ้น ร้อยละ 62.4) หลังจากมีการเปิดประเทศทำให้มีนักท่องเที่ยวเดินทางเข้าไทยมากขึ้นเป็นปัจจัยบวกสนับสนุน
สุดท้าย คือการใช้ LPG เดือนม.ค.-มิ.ย.65 เฉลี่ยอยู่ที่ 17.95 ล้านกก./วัน เพิ่มขึ้นจากช่วงเดียวกันของปีก่อน (เพิ่มขึ้น 8.6%) เนื่องจากการใช้ในทุกภาคเพิ่มขึ้น โดยภาคขนส่งเพิ่มขึ้นมาอยู่ที่ 2.09 ล้านกก./วัน (เพิ่มขึ้น 18.9%) ภาคปิโตรเคมี เพิ่มขึ้นมาอยู่ที่ 8.05 ล้านกก./วัน (เพิ่มขึ้น 10.7%) ภาคอุตสาหกรรมเพิ่มขึ้นมาอยู่ที่ 2.04 ล้านกก./วัน (เพิ่มขึ้น 10.0%) และภาคครัวเรือนเพิ่มขึ้นมาอยู่ที่ 5.77 ล้านกก./วัน (เพิ่มขึ้น 2.1%)
โดยคาดว่าหุ้นกลุ่มโรงกลั่น เช่น TOP IRPC ESSO SPRC จากได้รับอานิจสงค์จากยอดการใช้น้ำมันดีเซลที่เพิ่มขึ้น รวมถึงน้ำมันอากาศยานเชิงพาณิชย์ ที่จะได้จากการกลั่นน้ำมัน หลังปริมาณใช้ของทั้ง 2 ผลิตภัณฑ์เพิ่มขึ้นต่อเนื่อง นอกจากนี้ยังมีหุ้น BASF ซึ่งให้บริการระบบจัดเก็บ และเติมนํ้ามันเชื้อเพลิงอากาศยาน จะได้รับอานิจสงค์จากยอดการใช้น้ำมันอากาศยานเชิงพาณิชย์ (Jet A1) ที่เพิ่มขึ้นถึง 62.4%